Imtella' Settembru 7, 2021 Il-Pulizija fi Franza qed tinvestiga hold-up li seħħ mat-tokki ta' nofsinhar minn ħanut rinomat tad-ditta Bulgari f'Place Vendome f'Pariġi. Il-ħallelin li kienu armati sa snienhom u mgħammda serqu b'aktar minn €10 miljun f'ġojjellerija mill-ħanut li għadu kif ġie rinovat. Il-ħanut jinsab fi pjazza fiċ-ċentru tal-kapitali Franċiża, tefgħa ta' ġebla 'l bogħod mil-lukanda Ritz. It-tliet ħallelin li kienu lebsin ilbies irfinut ħarbu minn fuq il-post f'karozza. Tnejn minnhom ġew arrestati mill-pulizija wara li kienu mġiegħla jabbandunaw il-karozza. Erbgħa oħra li kienu kompliċi magħhom fis-serqa ħarbu permezz ta' scooters. Rappreżentant ta' Bulgari għażel li ma jikkummentax dwar il-każ. Fl-aħħar xhur bosta ħwienet tal-ġojjellerija f'Pariġi sfaw fil-mira ta' bosta ħallelin armati. Rapporti fil-midja internazzjonali qalu li l-kriminalità u s-sigurtà mistennija jkunu fost is-suġġetti ewlenin li se jivvotaw dwarhom il-votanti fl-elezzjonijiet presidenzjali tas-sena d-dieħla.